送東川馬逢侍御使回十韻
作者：元稹
朝代：唐

paragraphs: 風水荆門闊，文章蜀地豪。
眼青賓禮重，眉白衆情高。
思勇曾吞筆，投虛慣用刀。
詞鋒倚天劒，學海駕雲濤。
南郡傳紗帳，東方讓錦袍。
旋吟新樂府，便續古離騷。
雪岸猶封草，春江欲滿槽。
餞筵君置醴，隨俗我餔糟。
莫歎巴三峽，休驚鬢二毛。
流年等頭過，人世各勞勞。